

**Նոր սպառնալիքների երևան գալուն զուգընթաց՝ աղետները ծանր վնաս են հասցնում ագրոպարենային համակարգերին**

ՊԳԿ-ի նոր զեկույցի վկայմամբ՝ բնական վտանգներից առաջացող գյուղատնտեսական կորուստները շարունակում են ահագնանալ՝ պատճառելով տնտեսական վնասներ և խաթարելով սնուցումը։



*Լուսանկար՝ ©FAO/IFAD/WFP/ Michael Tewe*

**2021թ. մարտի 18, Հռոմ.** Գյուղատնտեսությունը կլանում է ֆինանսական կորուստների և վնասների մեծ մասը, որոնք առաջանում են այսօր առավել հաճախ հանդիպող, բարդ և ինտենսիվ բնույթ կրող աղետների հետևանքով, ասված է ՊԳԿ-ի այսօր հրապարակված [նոր զեկույցում](https://doi.org/10.4060/cb3673en):

Դեռևս պատմության ոչ մի այլ հանգրվանում ագրոպարենային համակարգերն այսքան նոր և աննախադեպ սպառնալիքների շքերթի չէին առերեսվել, այդ թվում՝ մեգահրդեհները, եղանակի ծայրահեղ դրսևորումները, անապատային մորեխների արտառոց ստվար երամները և COVID-19 համավարակի պես նորահայտ կենսաբանական սպառնալիքները: Այս վտանգները ոչ միայն կյանքեր են խլում, այլև կործանում գյուղատնտեսական գործունեությունը և հանգեցնում տնային տնտեսության, համայնքի, ազգային և տարածաշրջանային մակարդակներում բացասական տնտեսական հետևանքների աստիճանական մեծացման, որոնց հաղթահարումը կարող է սերունդներ պահանջել, նշված է զեկույցում։

Ըստ զեկույցի՝ ամենամյա կտրվածքով աղետների հաճախությունն ավելի քան երեք անգամ մեծ է 1970-ական և 1980-ական թվականների համեմատությամբ: Ի տարբերություն գյուղատնտեսության, արդյունաբերության, առևտրի և զբոսաշրջության՝ ընդհանուր առմամբ, գյուղատնտեսությունն, առանձին վերցրած, կլանում է աղետների ազդեցության 63 տոկոս անհամաչափ բաժինը, իսկ ոլորտին պատուհասած աղետների բեռը հիմնականում կրում են առավել թույլ զարգացածև ցածր ու միջին եկամուտ ունեցող երկրները:

2008-ից 2018 թթ.-ին տեղի ունեցած բնական աղետների հետևանքները զարգացող երկրների տնտեսությունների գյուղատնտեսական ոլորտների համար՝ մշակաբույսերի և գյուղատնտեսական կենդանիների ամբողջությամբ ոչնչացած կամ մասնակի վնասված արտադրության հետևանքով ավելի քան 108 միլիարդ դոլար են արժեցել։ Այսպիսի վնասը կարող է կործանարար լինել հատկապես փոքր և բնամթերային ֆերմերների, անասնապահների և ձկնորսների համար:

Վերլուծության ենթարկված ժամանակահատվածում Ասիան ամենաշատ տուժած տարածաշրջան է, որի ընդհանուր տնտեսական կորուստները հասել են աննախադեպ չափի՝ 49 միլիարդ դոլար, որին հաջորդում է Աֆրիկան՝ ​​30 միլիարդ դոլար, ապա Լատինական Ամերիկան ​​և Կարիբյան ավազանի երկրները՝ 29 միլիարդ դոլար:

«COVID-19-ի կողմից գործողության մեջ դրված ցնցումներն ավելի շատ ընտանիքների և համայնքների կարող են տագնապահարույց վիճակի մեջ դնել», - զեկույցի նախաբանում նշում է ՊԳԿ գլխավոր տնօրեն՝ Քյու Դոնգյուն: «Աղետների ազդեցությունն ամենուրեք է և վերջինիս դինամիկան գնահատելու և հասկանալու համար անհետաձգելի ջանքեր են պահանջվում, որը կօգնի առավել համապարփակ և նորարարական եղանակներով նվազեցնել և կառավարել այդ ազդեցությունը: Դա անելու կարևորությունն ու հրատապությունը երբևէ այսքան մեծ չի եղել»։

**Առավել մեծ վտանգներ**

Զեկույցում նշվում է, որ երաշտը գյուղատնտեսական արտադրության կորստի միակ ամենամեծ պատճառն է, որին հետևում են ջրհեղեղները, փոթորիկները, հիվանդություններն ու վնասատուները ևև անտառային ու դաշտային հրդեհները: Թույլ զարգացած և ցածր ու միջին եկամուտ ունեցող երկրներում մշակաբույսերի և գյուղատնտեսական կենդանիների արտադրության կորստի ավելի քան 34 տոկոսը պայմանավորված է երաշտով, որը գյուղատնտեսության ոլորտին, ընդհանուր առմամբ, 37 միլիարդ դոլարի վնաս է հասցրել: Երաշտը, գրեթե առանց բացառության, մշտապես ազդեցություն է ունենում գյուղատնտեսության վրա։ Երաշտի ընդհանուր ազդեցության 82 տոկոսը բաժին է ընկնում գյուղատնտեսության ոլորտին, ի տարբերություն այլ ոլորտների 18 տոկոսի։

Գյուղատնտեսության ոլորտի խնդրահարույց գործոններ են դարձել նաև մշակաբույսերի և գյուղատնտեսական կենդանիների վնասատուները, հիվանդությունները և վարակները։ Հենց այսպիսի կենսաբանական աղետներն են 2008-2018 թվականների ընթացքում բերքի և գյուղատնտեսական կենդանիների արտադրության 9 տոկոսի կորստի պատճառ դարձել: Այս բնույթի աղետների հնարավոր վտանգն ակնառու դարձավ 2020 թվականին, երբ անապատային մորեխների անհամար երամներն ասպատակեցին Աֆրիկյան եղջյուրի, Արաբական թերակղզու և Հարավարևմտյան Ասիայի երկրները՝ ոչնչացնելով մշակաբույսերը և վտանգի տակ դնելով պարենային անվտանգությունը:

Դրան զուգահեռ, COVID-19 համավարակը լրացուցիչ բեռ է դնում ագրոպարենային համակարգերի վրա՝ խորացնելով առկա համակարգային ռիսկերը, որոնք ավելի ու ավելի ահագնացող հետևանքներ են ունենում մարդկանց կյանքի, կենսապահովման և տնտեսությունների վրա՝ ամբողջ աշխարհում:

**Աղետների ազդեցությունը պարենային անվտանգության և սնուցման վրա**

Աղետները դուրս են գալիս տնտեսական տիրույթից և կորստաբեր հետևանքներ ունենում պարենային անվտանգության և սնուցման վրա: Առաջին անգամ ՊԳԿ զեկույցի այս հրատարակության մեջ տնտեսական կորուստները վերածվում են կալորիականության և սնուցման համարժեքների:

Օրինակ՝ հաշվարկված է, որ 2008-2018 թթ. թույլ զարգացած և ցածր ու միջին եկամուտ ունեցող երկրներում մշակաբույսերի և գյուղատնտեսական կենդանիների արտադրության կորուստները համարժեք են տարեկան 6,9 տրիլիոն կիլոկալորիայի կորստի: Սա հավասար է յոթ միլիոն չափահասներին տարեկան անհրաժեշտ կալորիաների քանակին:

Նույն ժամանակահատվածում Լատինական Ամերիկայում և Կարիբյան ավազանի երկրներում տեղի ունեցած աղետների հետևանքները փոխարկվում են օրական մեկ շնչի հաշվով 975 կալորիայի կորստի, որը կազմում է ամենօրյա պահանջվող չափաքանակի 40 տոկոսը, իսկ նրանց հաջորդում են Աֆրիկան ​​(559 կալորիա) և Ասիան (283 կալորիա):

**Աղետների նկատմամբ դիմակայուն ապագան հնարավո՛ր է**

Դիմակայունության և աղետների ռիսկի նվազեցման համար գործադրվող ջանքերը, մասնավորապես՝ տեղեկացված գործողությունների ձեռնարկման նպատակով տվյալների հավաքագրումը և վերլուծությունը, անգնահատելի նշանակություն ունեն կենսակայուն ապագայի հասնելու գործում գյուղատնտեսության կարևորագույն դերակատարության ապահովման համար, ընդգծում է ՊԳԿ նոր զեկույցը։

Ամբողջականության սկզբունքի վրա հիմնված արձագանքը և միջոլորտային համագործակցությունն առանցքային նշանակություն ունեն աղետների արձագանքման համար: Երկրները պետք է բազմավտանգ և բազմակողմանի համակարգային ռիսկերի կառավարման մոտեցում որդեգրեն՝ գյուղատնտեսության ոլորտում աղետների ռիսկերի կանխատեսման, կանխարգելման, նախապատրաստման և արձագանքման համար: Ռազմավարությունները պետք է ներառեն ոչ միայն բնական վտանգները, այլև մարդածին և կենսաբանական սպառնալիքները, ինչպիսիք են COVID-19 համավարակը, և խարսխվեն ռիսկերի համակարգային բնույթի և փոխկապակցվածության ըմբռնման վրա:

Նորարարությունները, ինչպիսիք են հեռահար զոնդավորումը, երկրատարածական տվյալների հավաքագրումը, դրոնները (անօդաչու թռչող սարք) և աղետների արձագանքման նպատակով ռոբոտաշինությունը, մեքենայական ուսուցումը, գնահատման ​​և տվյալների հավաքագրման նորագույն հզոր գործիքներ են, որոնք գյուղատնտեսության մեջ աղետների ռիսկերի նվազեցման գործում մեծ ասելիք ունեն:

Արդյունավետ կառավարումից բացի, կարևոր է նաև նպաստել պետական-մասնավոր գործընկերությանը՝ աղետների և կլիմայի փոփոխության նկատմամբ գյուղատնտեսության զգայունության նվազեցման համար ներդրումների հրատապության խնդրի լուծման նպատակով:

**Զեկույցի մասին**

*«Աղետների և ճգնաժամերի ազդեցությունը գյուղատնտեսության և պարենային անվտանգության վրա»* վերտառությամբ ՊԳԿ հերթական զեկույցում ներկայացված են գյուղատնտեսական արտադրության կորուստների ամենավերջին միտումները, որոնք վերագրվում են գյուղատնտեսական բոլոր հատվածներում տեղի ունեցած աղետներին: 2021 թվականի հրատարակությունն անդրադարձել է 109 տարածաշրջաններում տեղի ունեցած 457 աղետներին և եկամտային կատեգորիաներին, այդ թվում՝ առաջին անգամ վերին միջին և բարձր եկամուտ ունեցող երկրներում:

Աղետների հետևանքով գյուղատնտեսական կորուստներ արձանագրած 109 երկրներից 94-ը թույլ զարգացած և ցածր ու միջին եկամուտ ունեցող երկրների ցանկում են, որտեղ 389 աղետներ խոչընդոտներ են հարուցել գյուղատնտեսական արտադրության համար։

**Լրագրողներ և խմբագիրներ՝**

Լուսանկարենրի, տեսանյութերի և աուդիոնյութերի համար դիմել (+39) 06 570 53625 կամ [FAO-newsroom@fao.org](mailto:FAO-newsroom@fao.org).

**Առցանց ներկայացվածություն՝**

Լուսանկարներ՝ ՊԳԿ-ի [Flickr](http://www.flickr.com/photos/faonews)

ՊԳԿ-ի [լուրեր առցանց](http://www.fao.org/news/en/)

ՊԳԿ-ի մամուլի հաղորդագրությունների [RSS feed](http://www.fao.org/news/rss-feed/en/)

[@FAOnews Twitter](https://twitter.com/faonews/)-ում

**ՊԳԿ-ի Եվրոպայի և Կենտրոնական Ասիայի տարածաշրջանային գրասենյակ | Բենցվուրի 34, Բուդապեշտ, Հունգարիա | (+36) 1 461 2000 |** [**www.fao.org/europe**](http:///h)